sukhrobnurali/uzbek-legal-corpus huggingface dataset:
Jahon iqtisodiyoti va diplomatiya universitetiga talabalar qabul qilish toʻgʻrisida
(resolution, 1998-05-22)

Oʻzbekiston Respublikasi Prezidentining “Jahon iqtisodiyoti va diplomatiya universitetini tashkil etish toʻgʻrisida” 1992-yil 23-sentabrdagi Farmoniga muvofiq hamda 1995/1996 oʻquv yilida va keyingi oʻquv yillarida jahon iqtisodiyoti, davlatlararo munosabatlar, diplomatiya va xalqaro huquq sohasida yuqori malakali mutaxassislar tayyorlash maqsadida Vazirlar Mahkamasi qaror qiladi: 1. 1995/1996 oʻquv yilida va keyingi oʻquv yillarida Jahon iqtisodiyoti va diplomatiya universitetiga qabul qilinadigan talabalar soni 150 kishi etib, shu jumladan: xalqaro munosabatlar va xalqaro jurnalistika ixtisosligi boʻyicha — 25 kishi, xalqaro huquq ixtisosligi boʻyicha — 50 kishi, xalqaro iqtisodiy munosabatlar ixtisosligi boʻyicha — 75 kishi etib belgilansin. 2. Jahon iqtisodiyoti va diplomatiya universitetiga talabalar qabul qilish har yili iyul oyining birinchi yarmida, tegishli fanlar boʻyicha chet tillarda (ingliz, fransuz, nemis tillarida), shuningdek oʻzbek va rus tillarida tuzilgan Universitetning maxsus testlari asosida zamonaviy kompyuter texnikasidan foydalangan holda amalga oshirilsin. 3. Belgilab qoʻyilsinki, Jahon iqtisodiyoti va diplomatiya universitetida oʻqish uchun 1995/1996 oʻquv yilida va keyingi oʻquv yillarida oʻqitishga sarflanadigan barcha xarajatlarning 40 foizi miqdorida haq toʻlanadi. Jahon iqtisodiyoti va diplomatiya universiteti rahbariyatiga budjetdan tashqari mablagʻlardan universitetning moddiy-texnika bazasini rivojlantirishga, talabalar va oʻqituvchilarning chet elda amaliy ish tajribasini oshirishlariga, xodimlarni moddiy ragʻbatlantirishga foydalanishga ruxsat etilsin. 4. Universitet zarur boʻlganda Jahon iqtisodiyoti va diplomatiya universitetiga oʻqishga qabul qilish tartibi toʻgʻrisidagi nizomga kiritiladigan tegishli aniqliklarni tasdiqlash uchun Vazirlar Mahkamasiga kiritsin. 5. Talabalar sonini aniqlashda barcha viloyatlarning tashqi aloqalar boʻyicha mutaxassislarga boʻlgan ehtiyojlari bab-baravar hisobga olinishi maʼlumot uchun qabul qilinsin. Mana shu maqsadlarda Jahon iqtisodiyoti va diplomatiya universitetida viloyatlar oliy oʻquv yurtlaridan kelgan qobiliyatli talabalarni oʻqitish joriy qilinsin. 6. Chekka tumanlardan kelgan yoshlarni tayyorlash maqsadida taʼlim oluvchilar soni 30 kishidan iborat boʻlgan pullik boshlangʻich kurs tashkil etilsin. 7. Jahon iqtisodiyoti va diplomatiya universitetiga boshqa mamlakatlardan, shuningdek chet el kompaniyalari, firmalari, qoʻshma korxonalarning buyurtmanomalari boʻyicha talabalarni qabul qilish kontrakt-shartnoma asosida amalga oshirilsin. 8. Mazkur qarorning 1-bandiga muvofiq: “Oʻzistiqbolstat” davlat qoʻmitasi respublika oliy oʻquv yurtlariga talabalar qabul qilishning umumiy rejalarida har yili Jahon iqtisodiyoti va diplomatiya universitetiga qabul qilinadigan talabalar sonini; Moliya vazirligi Jahon iqtisodiyoti va diplomatiya universitetini taʼminlashga har yili zarur mablagʻlar ajratishni nazarda tutsin. 9. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasining Taʼlim va fan boʻlimiga yuklansin.
OʻZBEKISTON RESPUBLIKASI MINTAQAVIY OLIY OʻQUV YuRTLARINI YaNADA RIVOJLANTIRISh ChORA-TADBIRLARI TOʻGʻRISIDA
(resolution, 2021-02-22)

Viloyatlar markazlarida tashkil etilgan oliy oʻquv yurtlarida mutaxassislar tayyorlash sifatini oshirish, ularning ilmiy-intellektual potensialini va moddiy-texnika bazasini mustahkamlash maqsadida Vazirlar Mahkamasi qaror qiladi: 1. Oliy va oʻrta maxsus taʼlim vazirligi, Xalq taʼlimi vazirligi, tasarrufida oliy oʻquv yurtlari boʻlgan vazirliklar va idoralar: Oʻzbekiston Respublikasi Fanlar akademiyasi va Qishloq xoʻjaligi fanlari akademiyasi bilan birgalikda yuqorida qayd etilgan oliy oʻquv yurtlarining hamda akademik institutlarning taniqli olimlarini hamda yuqori malakali oʻqituvchilarini pedagogik va ilmiy faoliyatni olib borish uchun, doimiy ishdagi besh yil mobaynida ularning lavozim maoshlariga 50 foizgacha miqdorda ustamalar belgilashni nazarda tutgan holda yoʻllasinlar; oʻquv semestrlari davrida Toshkent shahridagi oʻquv yurtlarining tajribali professor hamda oʻqituvchilarini leksiyalar kurslarini oʻqish va fan, texnika hamda texnologiya yangiliklari bilan tanishtirish maqsadida mintaqaviy yoʻllashni amalda qoʻllasinlar; oliy oʻquv yurtlarining ilmiy-pedagogik potensialidan va moddiy-texnika resurslaridan samarali foydalanish maqsadida 1995-yil 1-iyulgacha oliy oʻquv yurtlarining viloyatlardagi filiallari tarmogʻi qayta koʻrib chiqilsin va ularni viloyatlar oʻquv yurtlariga fakultetlar, oʻquv boʻlinmalari sifatida berishning maqsadga muvofiqligi toʻgʻrisida Vazirlar Mahkamasiga takliflar kiritsinlar; har yili Toshkent shahar oliy oʻquv yurtlarida viloyatlar oliy oʻquv yurtlaridan yuqori malakali mutaxassislar tayyorlash maqsadida aspirantura va doktoranturaga yoʻllayotganlar uchun oʻrinlar ajratsinlar; oliy oʻquv yurtlari huzurida, ularning oʻqituvchi-professorlarini jalb qilib, ularga oliy oʻquv yurtlari, gimnaziyalar, litseylar tashkil etsinlar; oliy oʻquv yurtlarini ijtimoiy rivojlantirishni yaxshilash maqsadida band boʻlmagan xonalarni, taʼlim va tarbiya ishlariga zarar yetkazmay, shartnoma asosida vaqtincha ijaraga berishga ruxsat etsinlar. oliy oʻquv yurtlariga budjetdan tashqari mablagʻlarni oʻqituvchilar va xodimlarni moddiy ragʻbatlantirishga yoʻllashiga ruxsat etsinlar; oliy oʻquv yurtlari xodimlarini budjetdan tashqari oʻz mablagʻlari hisobiga moddiy ragʻbatlantirish tartibi toʻgʻrisidagi Nizomni Oʻzbekiston Respublikasi Moliya vazirligi bilan birgalikda ishlab chiqsinlar va tasdiqlasinlar. 2. Viloyatlar hokimliklari respublikaning yetakchi oʻquv yurtlaridan vazirliklar va idoralar yoʻllanmalari boʻyicha kelayotgan oʻqituvchilar va mutaxassislarga turarjoyni navbatdan tashqari berish tartibini belgilasinlar. 3. Mazkur qarorning bajarilishini nazorat qilish Vazirlar Mahkamasining Taʼlim va fan boʻlimiga yuklansin.
TOShKENT DAVLAT AVIATSIYA INSTITUTINI TAShKIL QILISh TOʻGʻRISIDA
(decree, 2008-06-19)

Oʻzbekiston Respublikasining iqtisodiy salohiyatini mustahkamlash, uning aviatsiya sanoatini rivojlantirish, zamonaviy aviatsiya texnikasi va texnologiyasini vujudga keltirish, parvoz qiluvchi apparatlarning yangi avlodlarini ishlab chiqarish va ularni ishlatish sohasida yuqori malakali mutaxassislar tayyorlash maqsadida: 1. Toshkent davlat texnika universitetining samolyotsozlik fakulteti, Kiyev fuqaro aviatsiyasi xalqaro universitetining Toshkent filiali, “Oʻzbekiston havo yoʻllari” Milliy aviakompaniyasining oʻquv markazi negizida Toshkent davlat aviatsiya institutini tashkil qilish toʻgʻrisida Oʻzbekiston Respublikasi Oliy va oʻrta maxsus taʼlim vazirligining, “Oʻzbekiston havo yoʻllari” Milliy aviakompaniyasining, Oʻzbekiston “Oʻzbekkoinot” Davlat kosmik tadqiqotlar agentligining, Chkalov nomidagi Toshkent aviatsiya ishlab chiqarish birlashmasining takliflari qabul qilinsin. 2. Quyidagilar institut faoliyatining asosiy vazifalari va yoʻnalishlari qilib belgilansin: — aviatsiya hamda aviasozlik korxonalari uchun mutaxassislar — konstruktorlar, texnologlar, taʼmirlovchilar va ishlatuvchilarni tayyorlash; — aviatsiya tizimlarining asosiy va tatbiqiy tadqiqotlari sohasida jahon yutuqlarini oʻrganish negizida oʻz ilmiy-zakovat salohiyatini rivojlantirish; — parvoz qiluvchi apparatlar yangi avlodlarining ijodiy loyihalarini ishlab chiqish; — respublikada aviatsiya sanoati taraqqiyotini ilmiy tahlil qilish va istiqbolini belgilash; — aviatsiya texnikasi va texnologiyasi sohasida jahon bozori konyunkturasini oʻrganish; — aviatsiya sohasidagi mutaxassislar malakasini oshirish, jahon aviatsiya fani va texnologiyasining eng yangi yutuqlari negizida ularni qayta tayyorlash; — Rossiya, Ukraina va boshqa mamlakatlarning yetakchi aviatsiya oʻquv hamda ilmiy markazlari bilan taʼlim va ilmiy-tadqiqot faoliyatini keng koʻlamda kooperatsiyalash. 3. Oʻrta maʼlumot negizida kichik mutaxassisliklarni tayyorlash maqsadida Toshkent aviatsiya texnikumi bazasida aviatsiya kolleji tashkil qilinsin. 4. Oʻzbekiston Respublikasining Vazirlar Mahkamasi 15 kun muddat ichida mazkur Farmonni amalga oshirish yuzasidan tashkiliy tadbirlarni koʻzda tutuvchi tegishli qaror qabul qilsin.
ALKOGOL MAHSULOTLARI, GILAM VA GILAM BUYuMLARIGA AKSIZ SOLIGʻI STAVKALARINI OʻZGARTiRISh TOʻGʻRISIDA
(resolution, 2001-05-16)

Vazirlar Mahkamasi qaror qiladi: 1. 1995-yil 1-iyundan boshlab respublikada ishlab chiqariladigan alkogol mahsulotlari va gilamlarga solinadigan aksiz soligʻining quyidagi miqdorlari (sotish narxlari qiymatiga nisbatan foiz hisobida) joriy qilinsin: Aroq va likyor-aroq mahsulotlari 65 foiz Shampan vinosi 25 foiz Uzum vinosi 30 foiz Vino xom ashyosi 20 foiz Gilam va gilam buyumlari 15 foiz (oʻrtacha) 2. Oʻzbekiston Respublikasi Davlat soliq qoʻmitasi aksiz soligʻining belgilangan tartibda toʻgʻri hisoblanishi va toʻliq toʻlanishi ustidan nazoratni kuchaytirsin. 3. Oʻzbekiston Respublikasi Vazirlar Mahkamasining 1995-yil 25-martdagi 97-son qarorining 1-bandi va Vazirlar Mahkamasining 1994-yil 13-dekabrdagi 600-son qaroriga 9-ilovaning uzum vinosi, vino xomashyosi, gilam va gilam buyumlariga aksiz soligʻi stavkalariga oid qismi oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Bosh vazirning oʻrinbosari B.S. Hamidov zimmasiga yuklansin.
BUXORO VILOYATIDA “OLOT” BOJXONA KOMPLEKSI QURILIShI TOʻGʻRISIDA
(resolution, 2021-02-22)

Avtotransport vositalarining kirishi va chiqishini tartibga solish, Buxoro viloyatida Turkmaniston bilan chegarada bojxona nazoratini taʼminlash maqsadida Vazirlar Mahkamasi qaror qiladi: 1. Davlat soliq qoʻmitasining Bosh bojxona boshqarmasi 1995-1996-yillarda Buxoro viloyatida Turkmaniston bilan chegarada “Olot” bojxona kompleksi qurilishini amalga oshirsin. 2. Buxoro viloyati hokimligi “Olot” bojxona kompleksi qurilishi, ijtimoiy-maishiy maqsaddagi obyektlar uchun 4 gektar yer maydoni ajratsin hamda bir hafta muddatda Bosh bojxona boshqarmasiga arxitektura — rejalashtirish topshirigʻini, uchastkaning va muhandislik tarmoqlari trassalarining topografiya suratini bersin. 3. “Oʻzshaharsozlik” ilmiy-tadqiqot loyihalash instituti Davlat soliq qoʻmitasining Bosh bojxona boshqarmasi buyurtmasi boʻyicha “Olot” bojxona kompleksi qurilishining zarur loyiha-smeta hujjatlarini ishlab chiqsin. 4. Buxoro viloyati hokimligi, Oʻzbekiston Respublikasi Energetika va elektrlashtirish vazirligi oʻzlari uchun 1995-yilga ajratilgan kapital mablagʻlarning umumiy hajmi va oʻz mablagʻlari hisobidan zarur muhandislik kommunikatsiyalarining “Olot” bojxona kompleksiga tortib keltirilishini taʼminlasinlar. 5. “Oʻzdavneftmahsulot” birlashmasi qurilish uchastkasi bosh rejasiga muvofiq va oʻz mablagʻlari hisobidan avtomobillarga yonilgʻi quyish shoxobchasi qursin. 6. “Oʻzavtoyoʻl” davlat konserni oʻz mablagʻlari hisobidan zarur borish yoʻllari, shu jumladan, yonilgʻi quyish shoxobchalariga borish yoʻllari, koʻzdan kechirish maydonlari, avtomashinalar qoʻyiladigan joylar qurilishini taʼminlasin. 7. Davlat soliq qoʻmitasining Bosh bojxona boshqarmasi Buxoro viloyatidagi “Olot” bojxonasi obyektlar” qurilishini oʻz mablagʻlari hisobiga 1995-1996-yillarda amalga oshirsin. “Oʻzsuvqurilish” davlat konserni, “Oʻzkolxozqurilish” birlashmasi Davlat soliq qoʻmitasining Bosh bojxona boshqarmasi buyurtmasi boʻyicha koʻrsatib oʻtilgan bojxona kompleksi binolari va inshootlari qurilishini amalga oshirsinlar. 8. Oʻzbekiston Respublikasi Moliya vazirligi Bosh bojxona boshqarmasining “Olot” posti uchun qoʻshimcha 30 nafar xodimlar xarajatlari uchun mablagʻ ajratsin. 9. Bosh bojxona boshqarmasiga “Olot” bojxona kompleksi obyektlarini loyihalash va qurish ishlarini bir vaqtda amalga oshirishga, mablagʻ bilan taʼminlovchi banklarga esa loyiha-smeta hujjatlari ishlab chiqilib, tasdiqlangunga qadar amalda bajarilgan ishlar hajmi boʻyicha haq toʻlashga ruxsat berilsin. 10. Mazkur qarorning bajarilishini nazorat qilish Bosh vazir oʻrinbosari R.R. Yunusov zimmasiga yuklansin.
DORIVOR VOSITALAR, TIBBIY BUYUMLAR VA DAVOLASH-PROFILAKTIKA OZIQ-OVQATLARI SIFATI USTIDAN DAVLAT NAZORATINI TASHKIL ETISH TOʻGʻRISIDA
(resolution, 2024-08-16)

Farmatsevtika mahsulotlari, davolash oziq-ovqatlari va tibbiy texnika sifatini nazorat qilish, standartlash va sertifikatsiyalash sohasida yagona davlat siyosatini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligining ushbu vazirlik tarkibida Dorivor vositalar va tibbiy texnika sifatini nazorat qilish bosh boshqarmasini tashkil etish toʻgʻrisidagi taklifi qabul qilinsin. Bosh boshqarmaga dorivor vositalar va diagnostika vositalari, tibbiy texnika va tibbiy buyumlar sifati ustidan davlat nazoratini tashkil etish va amalga oshirish, dorivor vositalar, tibbiy buyumlar, davolash oziq-ovqatlari va tibbiy texnikani ekspertizadan oʻtkazuvchi, standartlashtiruvchi, roʻyxatdan oʻtkazuvchi va sertifikatsiyalovchi muassasalar va tashkilotlar faoliyatini muvofiqlashtirish va ularga rahbarlik qilish yuklansin. Koʻrsatib oʻtilgan Bosh boshqarmani tashkil etish vazirlik markaziy apparati xodimlarining belgilangan soni doirasida amalga oshirilsin. 2. Farmakopeya qoʻmitasi “Oʻzfarmsanoat” davlat konserni ixtiyoridan sogʻliqni saqlash vazirligi tizimiga oʻtkazilsin. 3. Vazirlar Mahkamasi huzuridagi Oʻzbekiston davlat standartlash, metrologiya va sertifikatsiya markazi va Oʻzbekiston Respublikasi Sogʻliqni saqlash vazirligi dorivor vositalar, diagnostika, muhofazalash, pardoz vositalari va xom ashyosini, davolash-profilaktika oziq-ovqatlarini, oziq-ovqat qoʻshilmalari va sanitariya-gigiyena buyumlarini ekspertizadan oʻtkazuvchi nazorat-tahlil qilish laboratoriyalarini, farmatsevtika va oziq-ovqat mahsulotlarini, shuningdek tibbiy texnikani sinaydigan klinika va tajriba bazalarini ikki oy muddatda attestatsiyadan oʻtkazsin va akkreditatsiya qilsinlar. 4. Oʻzbekiston Respublikasi Sogʻliqni saqlash vazirligi: ikki hafta muddatda Dorivor vositalar, tibbiy texnika sifatini nazorat qilish bosh boshqarmasi haqidagi Nizomni tasdiqlasin; dorivor vositalar, tibbiy texnika va tibbiy buyumlar sifatini ekspertiza qilish, klinikada sinab koʻrish va davlat tomonidan nazorat qilishni tashkil etish va amalga oshirishni tartibga soluvchi normativ hujjatlarni bir oy muddatda qayta koʻrib chiqsin va belgilangan tartibda tasdiqlash uchun taqdim etsin. 5. Vazirlar Mahkamasining “Oʻzbekiston farmatsevtika sanoati (“Oʻzfarmsanoat”) davlat-aksionerlik konsernini tashkil qilish va uning faoliyati masalalari toʻgʻrisida” 1993-yil 17-iyundagi 290-son qarori 6-bandining ikkinchi xatboshi oʻz kuchini yoʻqotgan deb hisoblansin hamda ushbu qarorga 1-ilovadagi “Farmakopeya qoʻmitasi” soʻzlari chiqarib tashlansin. 6. Mazkur qarorning bajarilishini nazorat qilish Bosh vazir oʻrinbosari S.S. Saidqosimov zimmasiga yuklansin.
“SIMENS” AKSIONERLIK JAMIYATI BILAN TELEKOMMUNIKATSIYA TARMOQLARINI RIVOJLANTIRISH VA MODERNIZATSIYALASH QOʻSHMA LOYIHALARINI AMALGA OSHIRISH CHORA-TADBIRLARI TOʻGʻRISIDA
(resolution, 2021-02-22)

Oʻzbekiston Respublikasi telekommunikatsiya tarmogʻini zamonaviy texnika asosida rivojlantirish va modernizatsiyalash maqsadida Vazirlar Mahkamasi qaror qiladi: 1. Oʻzbekiston Respublikasi telekommunikatsiya tarmogʻini rivojlantirish va modernizatsiyalash sohasida hamkorlik qilish yuzasidan Oʻzbekiston Respublikasi va “Simens” aksionerlik jamiyatining 1994-yil 15-iyuldagi Dasturiga muvofiq Aloqa vazirligi tomonidan Transosiyo — Yevropa kabel liniyasining milliy segmentini qurish uchun 25 mln. Germaniya markasi miqdoridagi summada asbob-uskunalar hamda tolali-optik kabel, shuningdek, Toshkent va Samarqand shaharlari uchun 49,9 mln. Germaniya markasi miqdoridagi summada raqamli kommutatsiya stansiyalari yetkazib berish toʻgʻrisida kontraktlar rasmiylashtirilganligi maʼlumot uchun qabul qilinsin. 2. Oʻzbekiston Respublikasi Moliya vazirligi (Hamidov): 1995-yil may oyida koʻrsatib oʻtilgan kontraktlar qiymatidan 15 foiz miqdoridagi avans toʻlovlarini Respublika valyuta fondi mablagʻlaridan toʻlashni nazarda tutsin; Germaniya KFW rivojlantirish bankiga va Tashqi iqtisodiy faoliyat milliy bankiga Germaniyadan olinadigan va Aloqa vazirligi boʻlinmalariga mablagʻ sifatida beriladigan kreditlar boʻyicha kafolatlarni belgilangan tartibda rasmiylashtirsin. 3. Oʻzbekiston Respublikasi Aloqa vazirligi ajratilgan valyuta mablagʻlarini oʻz vaqtida soʻm bilan qoplashni, shuningdek, Germaniya KFW rivojlantirish banki kreditlarini oʻz mablagʻlari hisobidan belgilangan muddatlarda toʻlashni taʼminlasin. 4. Oʻzbekiston Respublikasi Adliya vazirligi beriladigan Hukumat kafolatlari boʻyicha yuridik xulosalarni belgilangan tartibda rasmiylashtirsin. 5. Oʻzbekiston Respublikasi Tashqi iqtisodiy faoliyat milliy banki koʻrsatib oʻtilgan kontraktlarni mablagʻ bilan taʼminlash uchun Germaniya KFW rivojlantirish banki bilan yakka tartibdagi kredit bitimlarini belgilangan tartibda rasmiylashtirsin. 6. Mazkur qarorning bajarilishini nazorat qilish Bosh vazir oʻrinbosarlari Oʻ.T. Sultonov, B.S. Hamidov va R.R. Yunusov zimmasiga yuklansin.
QORAQALPOGʻISTON RESPUBLIKASI DAVLAT HOKIMIYATI VA BOSHQARUV ORGANLARI XODIMLARI MEHNATIGA HAQ TOʻLASH SHARTLARIGA OʻZGARTIRISH KIRITISH TOʻGʻRISIDA
(resolution, 1995-05-19)

Qoraqalpogʻiston Respublikasida aholi sonining ancha oʻsishi, qishloq xoʻjaligi va sanoat ishlab chiqarishi hajmining koʻpayishi munosabati bilan Vazirlar Mahkamasi qaror qiladi: 1. Qoraqalpogʻiston Respublikasi davlat hokimiyati va boshqaruv organlari xodimlari mehnatiga haq toʻlash shartlari boʻyicha ikkinchi guruhdan birinchi guruhga oʻtkazilsin. 2. Yangi lavozim maoshlari davlat hokimiyati va boshqaruv organlari uchun mehnatga haq toʻlashning belgilangan fondi doirasida 1995-yil 1-maydan boshlab joriy qilinsin.
XOʻJALIKLAR IXTIYORIDA QOLDIRILADIGAN PAXTA TOLASI, PILLA, JUN VA QORAKOʻL TERINI SOTIShNI TAʼMINLOVChI QORAQALPOGʻISTON RESPUBLIKA VA VILOYAT UYuShMALARINI TUGATISh MASALALARI TOʻGʻRISIDA
(resolution, 2021-02-22)

Oʻzbekiston Respublikasi Prezidentining “Xoʻjalik ixtiyorida qoldirilgan paxta tolasi, pilla, jun va qorakoʻl terining sotilishini taʼminlovchi Qoraqalpogʻiston respublika va viloyat uyushmalarini tugatish toʻgʻrisida” 1995-yil 17-maydagi Farmoniga muvofiq, xoʻjaliklar ixtiyorida qoldiriladigan qishloq xoʻjaligi mahsulotlarini sotish shart-sharoitlarini yaxshilash, ishlab chiqaruvchilarning huquqlarini himoya qilish va bozor munosabatlarini chuqurlashtirish maqsadida Vazirlar Mahkamasi qaror qiladi: 1. Belgilab qoʻyilsinki: pilla, jun va qorakoʻl teri erkin narxlarda xoʻjaliklar tomonidan ularning xohishiga koʻra “Pilla”, “Oʻzbekyengilsanoat”, “Oʻztayyorlovsavdo” respublika uyushmalari, “Qorakoʻl” respublika birlashmasining hamda boshqa korporatsiya va uyushmalarning tayyorlov tashkilotlariga, shuningdek, toʻgʻridan toʻgʻri aloqalar boʻyicha hamda birja savdolarida sotiladi. 2. Qoraqalpogʻiston respublika va viloyat uyushmalari tomonidan tuzilgan kontraktlarni bajarishni nihoyasiga yetkazish boʻyicha huquqiy vorislarni aniqlash, shuningdek, xoʻjaliklar ixtiyorida qoldiriladigan paxta tolasi va boshqa paxta mahsulotlarini sotish tartibini ishlab chiqish uchun ilovaga* muvofiq tarkibda komissiya tuzilsin. Komissiya ikki hafta muddatda Vazirlar Mahkamasiga ushbu masala boʻyicha takliflar taqdim etsin. 3. Vazirlar Mahkamasining “Xoʻjalik ixtiyorida qoldiriladigan paxta tolasi, pilla, jun va qorakoʻl terini sotishni taʼminlovchi Qoraqalpogʻiston respublika va viloyat uyushmalarining faoliyatini tashkil etish masalalari toʻgʻrisida” 1992-yil 17-oktabrdagi 479-son qarori oʻz kuchini yoʻqotgan deb xisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I.H. Joʻrabekov zimmasiga yuklansin.
XOʻJALIKLAR IXTIYORIDA QOLDIRILADIGAN PAXTA TOLASI, PILLA, JUN VA QORAKOʻL TERI SOTILIShINI TAʼMINLOVChI QORAQALPOGʻISTON RESPUBLIKA VA VILOYAT UYuShMALARINI TUGATISh TOʻGʻRISIDA
(decree, 2021-04-30)

Xoʻjaliklar ixtiyorida qoldiriladigan qishloq xoʻjalik mahsulotlarini sotishda ularning mustaqilligini kengaytirish maqsadida: 1. Xoʻjaliklar ixtiyorida qoldiriladigan paxta tolasi, pilla, jun va qorakoʻl teri sotilishini taʼminlovchi Qoraqalpogʻiston respublika va viloyat uyushmalari muassis-xoʻjaliklarining ularni tugatish toʻgʻrisidagi taklifi qabul qilinsin. Muassislar uyushmalarning qonunda belgilangan tartibda tugatilishini taʼminlasinlar. 2. “Xoʻjaliklar ixtiyorida qoldiriladigan paxta tolasi, pilla, jun va qorakoʻl teri sotilishini taʼminlovchi Qoraqalpogʻiston respublika va viloyat uyushmalarini tashkil qilish toʻgʻrisida” Oʻzbekiston Respublikasi Prezidentining 1992-yil 7-oktabrdagi Farmoni oʻz kuchini yoʻqotgan deb hisoblansin. 3. Vazirlar Mahkamasi bir hafta muddat ichida ushbu masala yuzasidan qaror qabul qilsin.
GFR BILAN HAMKORLIK MASALALARI BOʻYICHA IDORALARARO KOMISSIYA HAMDA SAVDO VA INVESTITSIYA BOʻYICHA OʻZBEK-NEMIS ISHCHI GURUHINI TUZISH TOʻGʻRISIDA
(resolution, 1998-12-14)

Vazirlar Mahkamasi qaror qiladi: 1. GFR bilan hamkorlik masalalari boʻyicha idoralararo komissiya tarkibi 1-ilovaga muvofiq tasdiqlansin. 2. Germaniya Federal iqtisodiyot vazirligining savdo va investitsiyalar boʻyicha doimiy Oʻzbekiston-Germaniya ishchi guruhini tuzish toʻgʻrisidagi taklifi qabul qilinsin. Oʻzbekiston tomonidan GFR bilan hamkorlik masalalari boʻyicha idoralararo komissiya aʼzolari, shuningdek manfaatdor vazirliklar va idoralar vakillaridan iborat Oʻzbekiston-Germaniya ishchi guruhi tarkibi 2-ilovaga muvofiq tasdiqlansin. 3. Quyidagilarga: Tashqi iqtisodiy aloqalar vazirligi — GFR bilan hamkorlik masalalari boʻyicha idoralararo komissiya kotibiyati funksiyalarini bajarish va Oʻzbekiston tomonidan Oʻzbekiston-Germaniya ishchi guruhi ishini muvofiqlashtirish; Oʻzbekiston-Germaniya ishchi guruhi — ikki mamlakat oʻrtasidagi iqtisodiy hamkorlikning aniq yoʻnalishlari va loyihalarini belgilash. 4. Tashqi iqtisodiy aloqalar vazirligi Germaniya tomoni bilan kelishgan holda 1995-yilning ikkinchi choragida Toshkent shahrida Oʻzbekiston — Germaniya ishchi guruhining birinchi majlisini tashkil etish boʻyicha takliflar tayyorlasin. 5. Vazirlar Mahkamasining “Oʻzbekiston — Germaniya munosabatlarini yanada rivojlantirish chora-tadbirlari toʻgʻrisida” 1994-yil 2-martdagi 108-son qaroriga 1 va 2-ilovalar oʻz kuchini yoʻqotgan deb hisoblansin. 6. Mazkur qarorning bajarilishini nazorat qilish Bosh vazir oʻrinbosari Oʻ.T. Sultonov zimmasiga yuklansin.